02017R2361 — ET — 26.03.2021 — 001.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

Muudetud:









▼B

KOMISJONI DELEGEERITUD MÄÄRUS (EL) 2017/2361,

14. september 2017,

Ühtse Kriisilahendusnõukogu halduskulude katmiseks tehtavate osamaksete lõpliku süsteemi kohta







Artikkel 1

Reguleerimisese

Käesoleva määrusega kehtestatakse õigusnormid, millega määratakse kindlaks:

1) lõplik süsteem, mille abil arvutatakse Ühtse Kriisilahendusnõukogu (edaspidi „kriisilahendusnõukogu“) halduskulude katmiseks tehtavad osamaksed, mille peavad tasuma määruse (EL) nr 806/2014 artiklis 2 osutatud üksused;

2) osamaksete tasumise viis;

3) registreerimise, raamatupidamise, aruandluse ja muud õigusnormid, et tagada osamaksete täielik ja õigeaegne tasumine, ning

4) algetapi jooksul tasumisele kuuluvate osamaksete ümberarvutamise ja korrigeerimise metoodika.

Artikkel 2

Mõisted

Käesoleva määruse kohaldamisel kasutatakse määrusega (EL) nr 1163/2014 kehtestatud mõisteid. Kasutatakse ka järgmisi mõisteid:

1) „kriisilahendusnõukogu halduskulud“ – kriisilahendusnõukogu eelarve I osa kulud, millele on osutatud määruse (EL) nr 806/2014 artikli 59 lõikes 2;

2) „iga-aastane osamakse“ – osamakse, mille kriisilahendusnõukogu nõuab sisse konkreetse eelarveaasta eest kooskõlas käesoleva määrusega, et katta kriisilahendusnõukogu halduskulud;

3) „osamakse võlgnik“ – tasuvõlgnik, kes määratakse vastavalt määruse (EL) nr 1163/2014 artiklile 4 kindlaks järelevalvetasu kogumisel ja kes kuulub määruse (EL) nr 806/2014 artikli 2 kohaldamisalasse;

4) „algetapp“ – 19. augustil 2014 algav ja 31. detsembril 2017 lõppev ajavahemik.

Artikkel 3

Kogutavate iga-aastaste osamaksete kogusumma kindlaksmääramine

Konkreetsel eelarveaastal kogutavate osamaksete kogusumma arvutatakse selle eelarve I osa alusel, mille kriisilahendusnõukogu on kõnealusel eelarveaastal määruse (EL) nr 806/2014 artikli 61 kohaselt vastu võtnud ja mida on korrigeeritud lähtuvalt eelarvetulemusest viimasel eelarveaastal, mille lõplikud raamatupidamisaruanded on avaldatud vastavalt määruse (EL) nr 806/2014 artikli 63 lõikele 7.

Kriisilahendusnõukogu määrab iga-aastaste osamaksete kogusumma kindlaks sellisel moel, et tema eelarve I osa oleks tasakaalus.

Artikkel 4

Iga-aastaste osamaksete kogusumma jaotamine

1. Artikli 3 kohaselt kogutav kogusumma jaotatakse järgmiselt: a) 95 % järgmistelt üksustelt ja gruppidelt: i) määruse (EL) nr 806/2014 artikli 7 lõikes 2 osutatud üksused ja grupid; ii) üksused ja grupid, kelle puhul kriisilahendusnõukogu on otsustanud vastavalt määruse (EL) nr 806/2014 artikli 7 lõike 4 punktile b täita talle selle määruse alusel antud volitusi; iii) üksused ja grupid, kelle puhul osalevad liikmesriigid on otsustanud vastavalt määruse (EL) nr 806/2014 artikli 7 lõikele 5, et kriisilahendusnõukogu peab täitma talle selle määruse alusel antud volitusi ja kohustusi; b) 5 % määruse (EL) nr 806/2014 artikli 7 lõikes 3 osutatud üksustelt ja gruppidelt.

2. Kriisilahendusnõukogu peab piiramata artikli 7 kohaldamist määrama üksused ja grupid ühte lõikes 1 sätestatud kahest kategooriast, tuginedes andmetele, mille EKP esitab kriisilahendusnõukogule vastavalt artikli 6 lõikele 1 või artiklile 11, nagu on kohaldatav.

3. Kui üksus kuulub lõike 1 punkti a kohaldamisalasse, siis määratakse samasse kategooriasse kõik sellega samasse gruppi kuuluvad üksused.

4. Kriisilahendusnõukogu teatab komisjonile igal aastal, kui asjakohane on lõikes 1 sätestatud jaotus, võttes arvesse üksuste ja gruppide kahe kategooria muutuvat koosseisu.

▼M1

Artikkel 4a

Iga-aastaste osamaksude eelmaksena tasutavad osamaksed

1. Igal eelarveaastal enne andmete saamist vastavalt artikli 6 lõikele 1 võib kriisilahendusnõukogu koguda artikli 4 lõike 1 punktis a osutatud üksustelt ja gruppidelt kõnealuseks eelarveaastaks individuaalseid iga-aastaseid osamakseid ette kuni 75 % ulatuses artikli 3 lõikes 1 osutatud iga-aastaste osamaksude summast. Iga üksuse või grupi ettemaksuna tasutud osamakse arvutatakse sellise üksuse või grupi jaoks vahetult eelneval eelarveaastal arvutatud individuaalse aastase osamaksu alusel.

2. Kriisilahendusnõukogu arvab ettemaksuna tasutud osamakse maha üksuse või grupi kõnealuse eelarveaasta individuaalsest iga-aastasest osamaksust.

▼B

Artikkel 5

Individuaalsete iga-aastaste osamaksete arvutamine

1. Kriisilahendusnõukogu arvutab igal eelarveaastal tasumisele kuuluvad individuaalsed iga-aastased osamaksed artikli 6 kohaselt saadud andmete alusel ning artikli 3 kohaselt kindlaks määratud iga-aastaste osamaksete kogusumma alusel.

2. Individuaalsete iga-aastaste osamaksete arvutamiseks kasutab kriisilahendusnõukogu määruse (EL) nr 1163/2014 artikli 10 lõigetes 1, 2 ja 3 ning artikli 10 lõike 6 punktides a, b ja c sätestatud põhimõtteid.

3. Lõikes 2 osutatud sätete kohaldamisel tähendab a) „iga-aastane järelevalvetasu“ individuaalset iga-aastast osamakset; b) „oluline järelevalve alla kuuluv üksus“ või „oluline järelevalve alla kuuluv grupp“ artikli 4 lõike 1 punktis a osutatud üksust või gruppi; c) „vähem oluline järelevalve alla kuuluv üksus“ või „vähem oluline järelevalve alla kuuluv grupp“ artikli 4 lõike 1 punktis b osutatud üksust või gruppi; d) „järelevalve alla kuuluv üksus“ või „järelevalve alla kuuluv grupp“ mis tahes üksust või gruppi ning e) „tasuvõlgnik“ osamakse võlgnikku.

4. Sama grupi liikmeks olevate määruse (EL) nr 806/2014 artiklis 2 osutatud üksuste poolt tasumisele kuuluvad iga-aastased osamaksed arvutatakse ühe osamaksena.

5. Kui kriisilahendusnõukogu teeb individuaalse iga-aastase osamakse arvutamisel vea, siis parandab ta selle vea, arvutades ümber iga asjaomase üksuse individuaalse iga-aastase osamakse. Kriisilahendusnõukogu tasaarvestab mis tahes erinevused tasutud individuaalsete iga-aastaste osamaksete ja ümberarvutatud summa vahel, suurendades või vähendades ümberarvutamisele järgneva eelarveaasta individuaalset iga-aastast osamakset.

Ümberarvutamist ei toimu juhul, kui kriisilahendusnõukogu saab veast teada rohkem kui viis aastat pärast vea tegemise eelarveaasta lõppu.

Artikkel 6

Individuaalsete iga-aastaste osamaksete arvutamiseks vajalikud andmed

▼M1

1. EKP esitab igal aastal viie tööpäeva jooksul alates määruse (EL) nr 1163/2014 artikli 12 lõike 1 kohaselt tasuteadete esitamisest ja igal juhul hiljemalt selle aasta 7. juulil, mille kohta tasuteade esitatakse, kriisilahendusnõukogule andmed, mis käsitlevad sellel aastal EKP kogutud osamaksude kõiki võlgnikke ja mille põhjal on määratud kindlaks järelevalvetasud vastavalt määrusele (EL) nr 1163/2014.

▼B

2. Andmed sisaldavad vähemalt järgmisi elemente: a) iga sellise osamakse võlgniku isiku- ja kontaktandmed, kes on määratud kindlaks vastavalt määruse (EL) nr 1163/2014 artiklile 4 järelevalvetasude otstarbel; b) määruse (EL) nr 1163/2014 artikli 10 alusel kindlaks määratud tasutegurid; c) kas osamakse võlgnik on vastavalt määruse (EL) nr 1024/2013 artikli 6 lõikele 4 oluline või kas tegemist on üksuse või grupiga, mille puhul EKP on otsustanud kasutada määruse (EL) nr 1024/2013 artikli 6 lõike 5 punkti b kohaselt ise vahetult kõiki asjakohaseid volitusi; d) mis tahes andmed, mille EKP on määranud kindlaks, kui osamakse võlgnik aruandeid ei esita, vastavalt määruse (EL) nr 1163/2014 artikli 10 lõikele 5; e) iga osamakse võlgniku tasu arvutamisel kasutatud kehtivuskuupäev, mille alusel määratakse kindlaks aeg, mille jooksul osamakse võlgniku suhtes järelevalvetasu kohaldati, ja mis tahes staatuse muutus selle tasuperioodi vältel vastavalt määruse (EL) nr 1163/2014 artikli 7 lõikele 2.

▼M1

2 a. Kui osamaksuvõlgnik on asutatud asjaomasel eelarveaastal ja ta ei ole määruse (EL) nr 1163/2014 artikli 10 lõike 3 punktis bc osutatud järelevalve alla kuuluv üksus või grupp, arvutatakse osamaksuvõlgniku poolt kõnealusel eelarveaastal ja sellele järgneval eelarveaastal tasumisele kuuluv individuaalne iga-aastane osamaks, kehtestades tasuteguriteks nulli. Kolmandal eelarveaastal, mille eest kõnealune osamaksuvõlgnik peab tasuma individuaalset iga-aastast osamaksu, arvutatakse kahe eelneva eelarveaasta eest tasumisele kuuluv individuaalne iga-aastane halduslik osamaks ümber, võttes aluseks kõnealusel eelarveaastal kasutatud tasutegureid, ning vahe tasaarvestatakse vastavalt.

▼B

3. Lõike 2 punkti a kohaldamisel sisaldavad iga osamakse võlgniku isiku- ja kontaktandmed mis tahes isikuandmeid Euroopa Parlamendi ja nõukogu määruse (EÜ) nr 45/2001 ( 1 ) tähenduses, mida EKP kogub, et täita oma ülesandeid määruse (EL) nr 1163/2014 alusel, ning mis on vajalikud, et kriisilahendusnõukogu saaks täita oma ülesandeid käesoleva määruse alusel.

▼M1

4. Kui kriisilahendusnõukogu peab käesoleva määruse kohaldamisel tegema kindlaks, kas üksus kuulub gruppi, mis on nimetanud konkreetse osamaksu võlgniku, või et kontrollida, kas üksus peab osalema kriisilahendusnõukogu halduskulude katmises, esitavad EKP ning riiklikud kriisilahendusasutused ja pädevad asutused kriisilahendusnõukogule kogu selleks vajaliku teabe.

▼B

5. Kui EKP esitab täiendavaid arveid või arvutab ümber iga-aastase järelevalvetasu vastavalt määruse (EL) nr 1163/2014 artiklile 7, siis teatab EKP kriisilahendusnõukogule uued andmed alates tasu maksmise teadete esitamisest viie päeva jooksul.

▼M1

6. Kriisilahendusnõukogu kasutab sellel konkreetsel eelarveaastal kogutavate individuaalsete iga-aastaste osamaksude arvutamiseks andmeid, mida EKP on kasutanud sel aastal eelneva aasta järelevalvetasude arvutamiseks vastavalt määrusele (EL) nr 1163/2014 ja mille ta on esitanud kriisilahendusnõukogule käesoleva artikli alusel.

▼B

7. Kui EKP ei ole konkreetsel eelarveaastal esitanud kriisilahendusnõukogule käesolevas artiklis sätestatud ajavahemike jooksul andmeid, mis on vajalikud iga-aastaste osamaksete arvutamiseks, siis võib kriisilahendusnõukogu kasutada viimaseid saada olevaid andmeid, mille EKP on talle selle arvutuse tegemiseks esitanud.

8. Kui EKP esitatud andmeid ei ole üldse saadaval, siis esitab asjaomane riiklik pädev asutus kriisilahendusnõukogule taotluse korral asutuse käsutuses olevad andmed.

9. Kui riikliku pädeva asutuse esitatud andmed ei ole saadaval, siis esitab osamakse võlgnik taotluse korral kriisilahendusnõukogule kõik vajalikud andmed kriisilahendusnõukogu määratud tähtpäevaks. Kui osamakse võlgnik ei vasta kriisilahendusnõukogu määratud tähtaja jooksul, siis võib kriisilahendusnõukogu määrata andmed kindlaks mõistlike eelduste alusel.

10. Kriisilahendusnõukogu kasutab käesolevas artiklis käsitletud andmeid ainult käesoleva määruse kohaldamisel ja selle kohaselt.

Artikkel 7

Kohaldamisala, staatuse või muude andmete muutus

1. Kui üksus või grupp kuulub määruse (EL) nr 806/2014 artikli 2 kohaldamisalasse ainult eelarveaasta mingi osa jooksul, siis arvutatakse tema individuaalne iga-aastane osamakse sellel eelarveaastal lähtuvalt täiskuude arvust, mille jooksul ta kuulus kõnealuse artikli kohaldamisalasse.

2. Kui üksus või grupp liigub eelarveaasta jooksul ühest artikli 4 lõikes 1 sätestatud kategooriast teise, siis arvutatakse tema individuaalne iga-aastane osamakse sellel eelarveaastal lähtuvalt nende kuude arvust, mil üksus või grupp kuulus vastavasse kategooriasse kuu viimasel päeval.

3. Kui eelarveaastal üksuse või grupi individuaalse iga-aastase osamakse arvutamiseks kasutatud andmed muutuvad muul moel, siis arvutatakse selle grupi või üksuse individuaalne iga-aastane osamakse sel eelarveaastal ajakohastatud andmete alusel.

4. Kui EKP on teatanud lõigetes 1 ja 2 osutatud muutusest või kui on toimunud lõikes 3 osutatud muutus, siis arvutab kriisilahendusnõukogu selle üksuse või grupi individuaalse iga-aastase osamakse uuesti ainult asjaomastel eelarveaastatel. Kui lõikes 1, 2 või 3 osutatud muutused on toimunud samal eelarveaastal mitmes üksuses või grupis, siis võtab kriisilahendusnõukogu konkreetse üksuse või grupi individuaalse iga-aastase osamakse ümberarvutamisel arvesse ainult selle üksuse või grupi puhul toimunud muutusi.

▼M1

4a. Asjaomase eelarveaasta eest tasumisele kuuluva individuaalse iga-aastase osamaksu arvutamisel võtab kriisilahendusnõukogu järgmisel eelarveaastal arvesse kõiki lõigetes 1, 2 ja 3 osutatud muudatusi, mis toimuvad alates kõnealuse aasta 1. jaanuarist.

▼B

5. Kui tasutud individuaalse iga-aastase osamakse summa on suurem kui lõike 4 kohaselt ümberarvutatud summa, siis hüvitab kriisilahendusnõukogu asjaomasele üksusele või grupile summade erinevuse. Kui tasutud individuaalse iga-aastase osamakse summa on väiksem kui lõike 4 kohaselt ümberarvutatud summa, siis tasub asjaomane üksus või grupp summade erinevuse kriisilahendusnõukogule. Selleks et hüvitada summa või nõuda see sisse vastavalt käesolevale lõikele, vähendab või suurendab kriisilahendusnõukogu asjaomase üksuse või grupi individuaalset iga-aastast osamakset lõike 4 kohasele ümberarvutuse tegemisele järgneval eelarveaastal.

▼M1

6. Erandina artikli 6 lõikest 2a ei korrigeerita nende üksuste või gruppide individuaalseid iga-aastaseid osamaksusid, milles ei ole käesoleva artikli lõikes 1, 2 või 3 osutatud muutusi toimunud.

▼B

7. Kriisilahendusnõukogu kohaldab lõike 5 alusel tehtud kõigi korrigeerimiste tulemusena saadud summaarset ülejääki või puudujääki artikli 3 alusel kindlaks määratavate iga-aastaste osamaksete kogusumma suhtes korrigeerimise eelarveaastale järgneval eelarveaastal.

8. Kriisilahendusnõukogu teeb kooskõlas oma eelarve usaldusväärse juhtimise põhimõttega mis tahes otsused, mida peetakse vajalikuks, et rakendada käesoleva artikliga kehtestatud sätteid, sealhulgas üksustelt kogutavate lisamaksete ning kriisilahendusnõukogu makstavate hüvitiste aja kohta.

Artikkel 8

Osamakse teade, teabevahetus, maksed ja viivis

1. Kriisilahendusnõukogu esitab osamakse võlgnikele osamakse teate.

2. Ta saadab osamakse teate ühel järgmisel viisil: a) elektrooniliselt või muu võrreldava sidemeetodi abil; b) faksi teel; c) kiirkulleri teenuse abil; d) kasutades väljastusteatega tähtkirja; e) käsiposti või ise kättetoimetamise teel. Osamakse teade kehtib ilma allkirjata.

▼M1

3. Osamaksu tasumise teates määratakse kindlaks individuaalse iga-aastase osamaksu või artiklis 4a osutatud ettemaksuna tasutava osamakse suurus ning iga-aastase osamaksu või ettemaksuna tasutava osamakse tasumise viis. Osamaksu tasumise teates peavad olema nõuetekohaselt põhjendatud individuaalse osamaksu või ettemaksuna tasutava osamakse kohta tehtud otsuse faktilised ja õiguslikud aspektid.

4. Kriisilahendusnõukogu võtab mis tahes muu teabevahetuse asjus, mis on seotud individuaalse iga-aastase osamaksuga, sealhulgas artikli 10 lõike 8 kohaselt tehtava mis tahes tasaarvestusotsuse ja kui see on kohaldatav, ettemaksuna tasutava osamaksega, ühendust osamaksu võlgnikuga.

5. Individuaalne iga-aastane osamaks või ettemaksuna tasutav osamakse tasutakse eurodes.

6. Osamaksuvõlgnik tasub individuaalse iga-aastase osamaksu või ettemaksuna tasutava osamakse 35 kalendripäeva jooksul alates osamaksu tasumise teate väljastamisest. Osamaksuvõlgnik täidab osamaksu tasumise teates individuaalse iga-aastase osamaksu või ettemaksuna tasutava osamakse tasumise kohta kehtestatud nõudeid. Makse tegemise kuupäevaks loetakse kuupäev, mil kriisilahendusnõukogu konto krediteeritakse.

7. Sama grupi liikmeks olevate määruse (EL) nr 806/2014 artiklis 2 osutatud üksuste poolt tasumisele kuuluvad individuaalsed iga-aastased osamaksud ja kui see on kohaldatav, ettemaksuna tasutavad osamaksed kogutakse kõnealuse grupi osamaksu võlgnikult.

8. Ilma et see piiraks muude kriisilahendusnõukogu meetmete rakendamist, arvestatakse osamaksu osalise maksmise, maksmata jätmise või osamaksu tasumise teates sätestatud maksetingimuste rikkumise eest individuaalse iga-aastase osamaksu ja kui see on kohaldatav, ettemaksuna tasutava osamakse maksmata summalt alates võlgnevuse tekkimise kuupäevast igapäevast viivist, mille suuruseks on EKP põhiline refinantseerimismäär pluss kaheksa protsendipunkti.

▼B

9. Kui osamakse võlgnik maksab tasu osaliselt, jätab selle maksmata või rikub osamakse teates sätestatud maksetingimusi, siis teavitab kriisilahendusnõukogu sellest selle osaleva liikmesriigi kriisilahendusasutust, kus osamakse võlgnik on asutatud.

Artikkel 9

Täitmise tagamine

▼M1

1. Tasumisele kuuluvate individuaalsete iga-aastaste osamaksude ja ettemaksuna tasutavate osamaksete ja artikli 8 lõikes 8 sätestatud mis tahes viivise tasumine on täitmisele pööratav.

▼B

2. Täitmise tagamist reguleerivad nende osalevate liikmesriikide territooriumil kohaldatavad menetlusnormid, kus see toimub.

3. Iga osalev liikmesriik nimetab ametiasutuse, kes kontrollib individuaalsete osamaksete kohta tehtud otsuste autentsust ning annab sellest teada kriisilahendusnõukogule ja Euroopa Liidu Kohtule.

4. Igale individuaalse osamakse kohta tehtud otsusele lisatakse täitmise tagamise korraldus. Täitmise tagamise suhtes ei kohaldata mingeid formaalseid nõudeid peale selle, et lõike 3 kohaselt nimetatud ametiasutus peab kontrollima otsuse autentsust.

5. Riiklikud kriisilahendusasutused abistavad kriisilahendusnõukogu osaleva liikmesriigi kohaldatavate menetlusnormidega reguleeritud täitmise tagamise menetluse käigus.

Artikkel 10

Algetapil tasumisele kuuluvate osamaksete ümberarvutamine ja tasaarvestamine

1. Algetapil tasumisele kuuluvate osamaksete ümberarvutamisel ja tasaarvestamisel käsitatakse 2014. aasta novembrit ja detsembrit 2015. eelarveaasta osana.

2. Kriisilahendusnõukogu arvutab käesoleva määruse sätete kohaselt ümber osamaksete summa, mille määruse (EL) nr 806/2014 artiklis 2 osutatud iga üksus pidi tasuma, et katta kriisilahendusnõukogu halduskulud algetapi vältel.

3. Piiramata artikli 6 lõike 4 kohaldamist, kasutab kriisilahendusnõukogu selleks, et arvutada ümber algetapiga hõlmatud eelarveaastatel iga üksuse poolt tasumisele kuuluvad osamaksed, andmeid, mille EKP on kogunud neil eelarveaastatel vastavalt määrusele (EL) nr 1163/2014 ja mille ta on esitanud kriisilahendusnõukogule artikli 11 alusel.

4. Mis tahes erinevus oluliste üksuste poolt delegeeritud määruses (EL) nr 1310/2014 sätestatud ajutise süsteemi alusel tasutud osamaksude ja lõikes 2 osutatud osamaksete vahel tasaarvestatakse algetapi lõpule järgneva eelarveaasta eest tasumisele kuuluvate iga-aastaste osamaksete arvutamisel. Tasaarvestus tehakse, vähendades või suurendades selle eelarveaasta eest tasumisele kuuluvaid iga-aastaseid osamakseid.

5. Määruse (EL) nr 806/2014 artiklis 2 osutatud üksused, kelle puhul lükati osamaksete arvutamine ja kogumine algetapi ajal edasi, tasuvad lõike 2 kohaselt arvutatud osamakseid algetapiga hõlmatud aastate eest. Need osamaksed suurendavad algetapi lõpule järgneva eelarveaasta eest tasumisele kuuluvaid iga-aastaseid osamakseid.

6. Lõike 4 kohaldamisel on olulised üksused EKP veebisaidil 4. septembril 2014 avaldatud loetelusse kantud üksused, kellele EKP on osalevates liikmesriikides kõige kõrgemal konsolideerimise tasandil teatanud, et EKP otsusega ja kooskõlas Euroopa Keskpanga määruse (EL) nr 468/2014 ( 2 ) artikli 147 lõikega 1 peetakse neid oluliseks määruse (EL) nr 1024/2013 artikli 6 lõike 4 tähenduses, välja arvatud need olulised üksused, kes on gruppide tütarettevõtjad ja keda on juba selles määratluses arvesse võetud, ning mitteosalevates liikmesriikides asutatud krediidiasutuste filiaalid, mis asuvad osalevates liikmesriikides.

7. Kui lõikes 4 osutatud erinevus või lõikes 5 osutatud algetapiga hõlmatud aastate osamaksed on suuremad kui algetapi lõpule järgneva eelarveaasta eest tasumisele kuuluvad osamaksed, siis jätkatakse korrigeerimist järgmistel eelarveaastatel.

8. Kui grupi kahe või enama üksuse puhul tehakse lõikes 4 või 5 osutatud tasaarvestus, siis võib kriisilahendusnõukogu tasaarvestada tasumisele kuuluvad osamaksed kõnealuse grupi üksuste hüvitiste alusel.

Artikkel 11

Algetapiga hõlmatud eelarveaastate osamaksete ümberarvutamiseks vajalikud andmed

EKP esitab käesoleva määruse jõustumisest 30 päeva jooksul kriisilahendusnõukogule artiklis 6 kindlaks määratud andmed, mille EKP on kogunud vastavalt määrusele (EL) nr 1163/2014 algetapiga hõlmatud eelarveaastatel.

Artikkel 12

Tegevuse edasiandmine

1. Kriisilahendusnõukogu võib otsustada anda edasi käesolevas määruses sätestatud ülesanded kas täielikult või osaliselt.

2. Kriisilahendusnõukogu annab edasi ainult osamaksete kogumisega seotud tehnilisi ülesandeid, mis ei hõlma kriisilahendusnõukogu volitusi seoses osamaksete kindlaksmääramisega.

3. Mis tahes volituses, mis teenuseosutajale tegevuse edasiandmise raames antakse, tuleb selgelt märkida volituse kestus ja edasi antavad konkreetsed ülesanded ning kehtestada raamistik, mille alusel teenuseosutaja esitab kriisilahendusnõukogule korrapäraselt aruandeid.

4. Kriisilahendusnõukogu ja teenuseosutaja vahel lõike 1 kohaselt tegevuse edasiandmiseks sõlmitud mis tahes leping peab sisaldama klausleid, mis reguleerivad kriisilahendusnõukogu õigusi leping kehtetuks tunnistada ning õigusi, mis on seotud edasise alltöövõtuga ja teenuseosutajapoolse kohustuste rikkumisega.

5. Kui kriisilahendusnõukogu annab lõike 1 kohaselt ülesandeid osaliselt või täielikult edasi, vastutab ta endiselt täiel määral kõigi määruses (EL) nr 806/2014 ja käesolevas määruses talle pandud kohustuste täitmise eest.

6. Lõike 1 kohaselt ülesannete osalise või täieliku edasiandmise käigus tagab kriisilahendusnõukogu alati järgmise: a) tegevuse edasiandmiseks sõlmitud mis tahes lepingus ei sätestata kriisilahendusnõukogu vastutuse delegeerimist; b) tegevuse edasiandmiseks sõlmitud mis tahes lepingus ei vabastata kriisilahendusnõukogu määruse (EL) nr 806/2014 artikli 45 ja artikli 46 lõike 1 kohasest aruandekohustusest ega jäeta teda ilma kõnealuse määruse artikli 47 kohasest sõltumatusest; c) tegevuse edasiandmise tulemusena ei võeta kriisilahendusnõukogult riskide juhtimiseks vajalikke süsteeme ja ohjevahendeid; d) teenuseosutaja rakendab kriisilahendusnõukogu talitluspidevuse tagamise korraga samaväärset korda; e) kriisilahendusnõukogu säilitab pädevuse ja ressursid, mida on vaja, et hinnata osutatavate teenuste kvaliteeti ja teenuseosutaja organisatsioonilist suutlikkust, kriisilahendusnõukogu teeb edasi antud ülesannete tulemuslikku järelevalvet ja haldab pidevalt tegevuse edasiandmisega seotud riske; f) kriisilahendusnõukogul on otsene juurdepääs asjakohasele teabele, mis võimaldab tal teha edasi antud ülesannete vajalikku kontrolli.

7. Kui kriisilahendusnõukogu annab vastavalt lõikele 1 ülesandeid täielikult või osaliselt edasi, siis ta tagab, et teenuseosutaja on kohustatud järgima kriisilahendusnõukogu asutusesiseseid õiguslikke nõudeid ja põhimõtteid turvalisuse ja konfidentsiaalsuse valdkonnas. Kriisilahendusnõukoguga seotud mis tahes konfidentsiaalset teavet, mis on teenuseosutajale kättesaadav, kasutatakse ainult selles ulatuses, mis on vajalik kriisilahendusnõukogu antud volituste täitmiseks.

8. Enne seda, kui kriisilahendusnõukogu teeb mis tahes otsuse tegevuse edasiandmise kohta, hangib ta EKP nõusoleku jagada EKP edastatud andmeid teenuseosutajaga, järgides kohaldatavaid konfidentsiaalsusnõudeid.

Artikkel 13

Riiklike kriisilahendusasutuste antav abi

Kriisilahendusnõukogu võib paluda iga-aastaste osamaksete kogumisel riiklike kriisilahendusasutuste abi, kui see on konkreetse juhtumi asjaolude tõttu põhjendatud.

Artikkel 14

Kehtetuks tunnistamine

Delegeeritud määrus (EL) nr 1310/2014 tunnistatakse kehtetuks.

▼M1

Artikkel 14a

Üleminekukord 2021. eelarveaastaks

2021. aastal arvutab kriisilahendusnõukogu 2021. eelarveaasta eest tasumisele kuuluvad individuaalsed iga-aastased osamaksud, võttes aluseks EKP poolt kriisilahendusnõukogule 2019. aastal esitatud andmed ja nende hilisemad ajakohastamised kooskõlas artikliga 6. 2022. aastal arvutab kriisilahendusnõukogu 2021. eelarveaastal tasumisele kuulunud individuaalsed iga-aastased osamaksud ümber EKP poolt kriisilahendusnõukogule 2021. aastal artikli 6 kohaselt esitatud andmete alusel. Vahe 2021. eelarveaastaks algselt arvutatud summa ja ümberarvutatud summa vahel tasaarvestatakse 2022. eelarveaasta eest tasumisele kuuluvate individuaalsete iga-aastaste osamaksude arvutamisel.

▼B

Artikkel 15

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.